食榧子
作者：洪炎
朝代：宋

paragraphs: 若榴資彭糧，榧實伐彭兵。
三彭穴身中，各以尸自名。
伺隙戕所託，睢盱爲己榮。
仙山無凡木，榧林高且清。
八月實纍纍，斗量亦囊盛。
盈盤得恣食，不與汝糧并。
嗟汝小黠耳，安所逃汝生。
蚤讀黄老書，五牙漱琅英。
雖微玉山果，知汝久已行。
喪亂食不足，長饑病所嬰。
蟠桃未能致，橡栗庶可營。
作詩頌榧子，期子以主盟。